Uncategorized – LollaseGoete (Lolla's Thingz)
Nuusflits – hier en nou
Ek weet, ek is skaars.
Amptelik 'werkloos', 'n selfgekose status natuurlik.
Die wind is besig vandag – herfskoud en rats.
Ek word later die week ook een van die IV-vitamienedrip proewers, iets wat mens al hoe meer sien en van hoor. Vertel 'n storie op sy eie. Ek vertel later meer.
Skryf is lekker. Skryf is ook harde werk.
Ek het die week my eerste slouchy beany gehekel. Hak was nog nooit werklik een van my sterker vaardighede nie, al het ek in 'n huis vol talentvolle haksters grootgeword. Ek is in my noppies.
'n Skryfkompetisie…. Ek is deur na rondte 3. Hou julle hier op hoogte.
My slimfoon waarsku alweer dat daar nie meer plek vir 'n muis of 'n punt of 'n foto is nie. Tyd vir opruim.
Ek reken rock-bottom lyk anders vir elke mens. Ek glo ook daar is altyd tog nog bietjie spasie onnerkant daai bottom. Die ding is, niemand van ons kan ooit 'n kenner wees oor iemand anders se laagtepunte nie, kom ons wees versigtig en spaarsamig met ons wyshede.
Elke dag het 'n spesiale ligstraaltjie – en dikwels is hy êrens in jou eie binneste. Onthou om daai straaltjie te deel.
My dag het stadig begin en selfs nie eens 'n katastrofiese kinkelkoek in my fyn haartjies kon my van koers afgooi nie.
Groot verjaarsdag vandag – my oudste hartskind is 21. Vandag wens ek sy pa was hier om dit saam met hom te vier. Ek is trots op jou Seuna en ek mis jou en jou kleinboet.